Colosenses 3
1Yix 'ut, ya ix walijnak chic che i camic junam ru' i Crísto, rumal-i, mi rayij chic i to' re u wach i jyub ta'aj; are chi rayij ni'pa 'o chicaj pa cu 'at wi tzij i Crísto ru' i Dios+ . 2Chi ch'obo i 'utz chi 'o chicaj, mi ch'ob chic i to' re u wach i jyub ta'aj. 3Man yix ya xix cam junam ru' i Crísto, y wo'or i c'aslemal 'o che ire, xak ire 'o che i Dios. 4Che i Crísto 'o wi i c'aslemal yix, rumal-i, are ca c'un tan chic ire, xak queje yix quix c'un junam ru'. Ni'pa i u 'ij u chomal ire, xak 'o chiwe yix are ca c'un chalok.
Chi canaj can i nojbal re ujer; are, c'ax chi na iwib chiwach
5Rumal-i, chi chupu pi c'ux ni'pa i n-re ti Dios, ni'pa i xa re u wach i jyub ta'aj; por ejémplo: jun achi mu min rib ru' jun ixok we n-rixokil taj, xak queje jun ixok; xak mi 'an chic i n-ch'am taj; mi ya iwib che i mal laj tak i rayijbal, xak mi rayij u 'onquil i n-'us taj. Mi rayij i n-iwe taj man i mac-le xak jun ru' pacha u cojic u 'ij jun tiox chi xa ril 'antalic. 6Mi 'an tak ile, man ca pe i roywal i Dios piquiwi conojel ni'pa i quiqui 'an ile, ni'pa i n-que cojon ta che ire. 7Xak yix queje xi 'an li ile ujer, are ix 'o chupam i ujer c'aslemal. 8Xui-ri, wo'or chi canaj ni'pa tak i n-'us taj-i: mix oywar chic, mi 'an c'an che iwib, mi ch'ob u 'anic c'ax che jun chic, mix to'tanic, mi ya i chi' chu bixquil i mal laj tak tzij. 9Xak mi t'or iwib chiwach, man i canam chic ni'pa i n-'us taj i 'anom ujer; i jalwachim chic i nojbal re ujer. 10I jalwachim chic che jun c'ac' nojbal. I c'ac' laj i nojbal-le, are i Dios xa 'anawic, xak ca tijin chu yijbaxic pacha u nojbal ire. Queje ile ca tijin chu 'onquil chiwe, man craj lic quiwetamaj u nojbal ire. 11Ni'pa i 'o qui nojbal c'ac', n-ta co'ono we je aj Israel, we xi ne te aj Israel; n-ta co'ono we 'o i retal circuncision che qui ch'acul, we xi n-taj; n-ta co'ono we je aj naj, xak we je chicop laj tak winak caka bij yoj; n-ta co'ono we je ajchac piqui'ab i cajaw, we xi n-ta cajaw. (N-ta co'ono xa bi chi winakil.) Conojel je 'o che i Crísto, y Crísto 'o chique conojel; are ile are i 'o u chac.
12Yix ix chatal rumal i Dios; u 'anom chiwe lic ix re ire; lic c'ax quix u na'o. Rumal-i, chi ya iwib chi rilic to'bal qui wach i winak, chi 'ana chi 'utz i c'ux chique, mi 'an nim che iwib, chi 'ana 'al i c'ux che iwib, xak mi sach u nimal i c'ux chuwach i c'ax. 13Chi ya u nimal i c'ux chiwach; chi cuyu i mac chiwach; chi 'ana pacha i xu 'an i Crísto chiwe yix, xu cuy i mac; xak queje ile chi 'ana yix. 14Xui-ri, are i mas 'o u chac qui 'ano, are i c'axnabal iwib chiwach, man we 'o c'axnabal i c'ux chiwach, quix tijin 'uri chu 'anic ronojel tak ile chi xin bij chiwe. 15Chi ya che i Dios quix u to man 'utz n-ta ch'o'oj ca pe chixol. Queje chi 'ana ile man i Dios ix u chom chu 'onquil ile; u 'anom xa jun chiwe pacha jun ch'aculaj. Xak chi tioxij che, ronojel wach u 'anom chiwe.
16Chi ya che i u tzij i Crísto ca q'uiji pi c'ux. Chi nawsaj iwib chiwach, xak chi ya u cowil i c'ux chiwach, xui-ri, chi 'ana ru' i nojbal chi ca pe ru' i Dios. Chi bixaj i tioxbal che i Dios, n-ta co'ono we are i bix tz'ibtal chupam u wuj i Dios ujer, o we are juban bix chi cojbal u 'ij i Dios; xui-ri, chi tioxij che, ronojel i c'ux. 17Yix iwuc'am u bi i Kajwal Jesucrísto, rumal-i, ronojel i qui bij, ronojel i qui 'ano, chi 'ana 'ut pacha i craj ire. Chi tioxij che i ka Kajaw Dios; ile quix tiqui che rumal i Jesucrísto.
I pixbanic chique i je c'ulanic, chique i nimak i ch'utik, chique i je mocom, i je patron
18Yix chi ix ixokib, we 'o iwachijil, chi ya iwib piqui'ab; mas ca majaw ile man iwuc'am u bi i Kajwal. 19Xak yix ix achiab, c'ax che i na iwixokil; mi 'an to' quix yajan chique. 20Xak yix ix ac'alab, chi cojo i chuch i kajaw ronojel wach cacaj ique chiwe, man queje ile chom cril i Kajwal. 21Xak yix chi ix kajawxel, mi 'an to' qui petsaj coywal iwac'al, mokxa ca ba'crij qui c'ux iwumal. 22Xak yix ix ajchaquib, che i cojo i patron waral chuwach i jyub ta'aj ronojel wach i cacaj. Mi 'ano chi xui 'utz quix chacunic are quix qui takej mok quiqui ch'ob na chi ix 'utz laj tak ajchaquib (qui bij yix). Chi 'ana i chac ronojel i c'ux, man i Dios quix rilo. 23Ni'pa i qui 'ano, chi 'ana ronojel i c'ux. Chi 'ana che pacha u chac i Kajwal; n-are ta pacha re jun winak qui 'an che. 24Queje ile chi 'ana man iweta'am chi i Kajwal cu ya ni sipon chiwe chi u sujum chique i je re ire. Man are i Kajwal Jesucrísto are i mer i patron yix; are u chac ire quix tijin chu 'anic. 25Xui-ri, ni'pa i quiqui 'an i n-suc'ul taj, quiqui toj na ni'pa i n-'us taj quiqui 'ano. Quiqui toj na, man i Dios xak jun quilic co'on chique i winak conojel.